kardosdrur/scandi-wiki huggingface dataset:
Arbejdermuseet

Arbejdermuseet er et kulturhistorisk museum i København. Museet formidler udviklingen i arbejdernes hverdagsliv og arbejdsvilkår og arbejderbevægelsens historie fra 1870 og frem til i dag. Museet ligger i Arbejdernes Forenings- og Forsamlingsbygning fra 1879, den ældste arbejderforsamlingsbygning i Europa.

Arbejdermuseet omfatter "Arbejderbevægelsens Bibliotek og Arkiv", og rummer en omfattende og varieret samling af genstande, kunst, arkivalier og bøger med relation til arbejdernes og arbejderbevægelsens historie i alle dens forgreninger.

Historie 
Institutionens historie rækker tilbage til 1909, hvor Arbejderbevægelsens Arkiv, senere Arbejderbevægelsens Bibliotek og Arkiv, blev oprettet af De Samvirkende Fagforbund, senere LO og nu Fagbevægelsens Hovedorganisation (FH), med henblik på at indsamle og bevare arbejderbevægelsens historie og stille litteratur omkring arbejderbevægelsen til rådighed.

I 1982 udvidede LO sit engagement i arbejderhistorien ved at stille sig bag oprettelsen af Arbejdermuseet, der åbnede i 1983. I 1984 blev museet statsanerkendt som et landsdækkende specialmuseum for arbejderhistorie. Fra 1982 stod Peter Ludvigsen for opbygningen af museet og var direktør indtil 2011.

Bygning 
Arbejdermuseet har til huse i Arbejdernes Forenings- og Forsamlingsbygning fra 1879. Bygningen er den ældste arbejderforsamlingsbygning i Europa og den næstældste i verden. Den blev opført af arbejderne som reaktion på myndighedernes gentagne forsøg på at forhindre den tidlige arbejderbevægelse i at mødes. Fra sin indvielse og frem til slutningen af 1970’erne fungerede bygningen som samlingssted for københavnske arbejdere i både faglige, politiske, kulturelle og sociale sammenhænge. Derudover rummede bygningen kontorer, mødelokaler og lejligheder samt kælderbeværtning.

I 1982 overtog Arbejdermuseet bygningen, der i 1984 blev fredet. Siden da er der gennemført omfattende restaureringsarbejder for at føre bygningen tilbage til dens oprindelige udtryk. Den markante festsal er restaureret til sit udtryk i 1913.
Kælderbeværtningen ”Café & Ølhalle” fremstår som i 1892, og facaden er ført tilbage til udseendet i 1888. 

I 2004 blev bygningen udvidet med en underjordisk udstillingsetage tegnet af Lundgaard & Tranberg Arkitekter. På baggrund af denne udvidelse og en generel fornyelse af museet blev Arbejdermuseet i 2006 nomineret til European Museum of the Year Award.

I 2018 blev Arbejdernes Forenings- og Forsamlingsbygning opført på den danske UNESCO Verdensarv tentativliste som del af en transnational serienominering af arbejderforsamlingsbygninger verden over.

Referencer

Eksterne henvisninger 

 Arbejdermuseets webside
 
 Arbejdermuseet i Den Store Danske på Lex.dk 

Museer i København
Historiske museer i Danmark
Museer etableret i 1983
Kooperationen
Statsanerkendte museer i Danmark
Indre By (København)
Danmarksmesterskab

Et danmarksmesterskab (DM) er en konkurrence eller en turnering, hvor sportsudøvere inden for en bestemt sportsgren kæmper om, hvem der er den eller de bedste i Danmark.

Det er Danmarks Idræts-Forbund, som afgør om et specialforbund kan afholde et officielt DM. Der gælder følgende regler
 for at et forbundsmesterskab kan blive et officielt DM:

 1. Der skal være tale om et seniormesterskab.
 2. Sporten skal være udbredt på landsniveau, og der skal have været afholdt forbunds- eller unionsmesterskaber "med et fornødent antal deltagere" tre år i træk. Dvs. mindst fem deltagere i individuelle konkurrencer og mindst tre deltagere i holdkonkurrencer. Et specialforbund kan give dispensation, men ikke for mere end to år i træk.
 3. Der skal findes internationale mesterskaber inden for sportsgrenen (NM, EM, VM eller OL). Hvis sportsgrenen kun kendes i Danmark kræves der "særdeles stor udbredelse og stabilitet".
 4. Konkurrencen skal afholdes på højeste nationale niveau.

Hvis et mesterskab ikke opfylder disse betingelser, kan DIF tilbagekalde sin anerkendelse.

Sportsgrene:
 DM i atletik
 DM i basketball
 DM i fodbold
 DM i håndbold
 DM i softball
 DM i svømning
 DM i tennis

Der findes også ikke-sportslige danmarksmesterskaber, for eksempel:
 DM i sprog

Noter
Granit

Granit er en almindelig gruppe af magmatiske bjergarter, der bliver dannet på store dybder og stort tryk under kontinenter.

Granit er en blanding af forskellige mineraler og har ofte (dog ikke altid) et rødligt skær. For eksempel ses på Bornholm en blå granit, og visse steder er granitten sort.

Ordet granit kommer fra Latin granum, der betyder korn, som henfører til den grovkornede struktur i bjergarten. Afhængig af mængden af feldspat og kvarts, er granits hårdhed mellem 5,5 og 7 . Da granit er heterogen, er hårdheden mindre relevant. Boremuslinger med skaller af kalk (h=3) kan f.eks. bearbejde glimmermineraler (h=2) i granit og løsne kvartskornene. Massefylden er mellem 1,74 og 2,98, typisk 2,75 g/cm3.

Granit er blevet indført i jordskorpen igennem størstedelen af Jordens geologiske historie. Granit er hverken fundet på Månen, Mars eller Venus. Vand synes at være nødvendig for at basalt udskiller granit (magmatisk differentiation).

Kontinentalpladerne består primært af granit og afledte bjergarter.

Petrokemisk klassifikation 
 Peraluminøs: Al2O3-mængden er større end mængden af K2O, Na2O og CaO.
 Den megen aluminium gør at de accessoriske mineraler bliver de aluminiumsholdige muskovit og biotit (glimmermineraler), granat, sillimanit/andalusit (nesosilikater), og cordierit (cyclosilikat).
 Metaluminøs: Al2O3-mængden er større end mængden af K2O og Na2O uden CaO.
 De accessoriske mineraler består af både aluminiumsholdigt biotit og hornblende Al-variant (amfibol) og aluminiumsfrit diopsid (pyroxen).
 Peralkalin: Al2O3-mængden er mindre end mængden af K2O og Na2O.
 De sparsomme aluminiumsreserver opbruges af feldspater som ortoklas og albit. De accessoriske mineraler er derfor de aluminiumsfrie acmit og diopsid (pyroxener), hornblende FeSi-variant og riebeckit (amfiboler) og flusspat.

Alfabetgranitkomplekser 
I 1983 opstillede de to australske petrologer A.J.R. White og B.W. Chappell en klassifikation af granit ud fra udgangsbjergarten. Klassifikationen blev udvidet af J.B. Whalen i 1985. Ud fra indholdet af mineraler, grundstoffer og isotoper kendes fire holotyper:
 I-type granit (fra engelsk Igneous) findes ved konvergente kontinent-kontinentpladegrænser. Opstår ved anatexis (friktionssmeltning) af granitiske bjergarter.
 A-type granit (fra engelsk Androgen) findes i det indre af gamle kontinentalplader og ved riftzoner. Skyldes kappediapirers (hot spots) opvarmning af skorpen. Findes bl.a. i Oslograven.
 S-type granit (fra engelsk Sedimentary – aflejret) dannes ved opsmeltning af sedimenter og sedimentære bjergarter.
 M-type granit (fra engelsk Mantle – kappe) dannes ved partiel opsmeltning af en subduceret oceanbundsskorpe i kappen – sjælden.

Litteratur

Eksterne henvisninger 

Magmatiske bjergarter
Danmarks bjergarter
Definition (flertydig)

Ordet definition har flere betydninger eller specialiseringer:
 Definition
 Matematisk definition
 Dogmatisk definition
 Definition (programmeringssprog)
 Definition (dansk musikgruppe)
Uendeligt decimaltal

Et uendeligt decimaltal, også kaldet en uendelig decimalbrøk, et tal med et uendeligt antal betydende decimaler. Eller sagt på en anden måde: Et uendeligt decimaltal er et decimaltal, hvor decimalerne ikke alle bliver 0 (nul) fra et vist trin. Således er 1,333... et uendeligt decimaltal, hvorimod 0,25000... er et endeligt decimaltal.

Et uendeligt decimaltal er en slags uendelig sum (eller uendelig række). Og værdien af denne slags uendelige sum defineres som det tal som den tilhørende følge konvergerer mod. Således er 1,333... defineret som den uendelige sum 1+0,3+0,03+0,003+... Og værdien af denne uendelige sum er defineret som det tal som følgen 1  1,3  1,33  1,333  ...  konvergerer mod - dvs. 4/3. (Pga. denne definition er 0,999...=1. For 0,999... = 0+0,9+0,09+0,009+...  Og det tal som følgen 0  0,9  0,99  0,999  ...  konvergerer mod er jo netop 1).

Et uendeligt decimaltal kan have en periode, hvilket karakteriserer de rationale tal. Eks. 

der har perioden 1 og

der har perioden 6. Man kan også skrive  
og .

For andre uendelige decimaltal er det ikke muligt at finde en periode, der gentages systematisk - uanset antallet af decimaler. Dette karakteriserer de irrationale tal.

Eks. 

Tal
Taiwanstrædet

Taiwanstrædet er et 180-kilometer langt stræde mellem Taiwan og Fastlandskina. Strædet er en del af Det Sydkinesiske Hav, hvor Det Østkinesiske Hav ligger i nord.

Geografi 
Provinsen Fujian på det kinesiske fastland ligger vest for strædet, og ind mod kysten på vestsiden ligger en række mindre øer, hvoraf de mest kendte er Kinmen, Xiamen og Matsuøerne. Øst for strædet ligger øen Taiwan og lidt vest for øen Taiwan ligger Pescadoresøerne.

Tidligere navne 

Tidligere var strædet kendt som Formosastrædet, et gammelt navn for Taiwan; Fukien- eller Fuijanstrædet, den kinesiske provins beliggende ud til strædets vestlige kyst.

Stræder (farvand)
Kinas geografi
Taiwans geografi
Sydkinesiske Hav
Det Naturvidenskabelige Fakultet (Københavns Universitet)

Det Naturvidenskabelige Fakultet var et fakultet ved Københavns Universitet og omfattede 11 institutter, heriblandt et museum, Statens Naturhistoriske Museum. De fleste institutter var lokaliseret til Universitetsparken i København og Københavns Indre By. Pr 1. januar 2012 er fakultetet fusioneret med dele af Det Biovidenskabelige Fakultet for Fødevarer, Veterinærmedicin og Naturressourcer og danner Det Natur- og Biovidenskabelige Fakultet.

Oprindelig var fagområderne ved Det Naturvidenskabelige Fakultet hovedsagelig en del af Det Filosofiske Fakultet (f.eks. matematik, astronomi og fysik), men visse dele hørte under Det Medicinske Fakultet (f.eks. kemi). Begge disse fakulteter blev oprettet ved grundlæggelsen af Københavns Universitet i 1479, men de første stillinger, man kender til inden for naturvidenskaben ved Københavns Universitet, stammer fra 1539. Til trods for at der ikke var et selvstændigt fakultet, uddannede Københavns Universitet så naturvidenskabeligt betydningsfulde personer som Tycho Brahe, Niels Stensen og Ole Rømer.

I 1850 blev Det Naturvidenskabelige Fakultet oprettet som et selvstændigt fakultet under navnet Det Matematisk-Naturvidenskabelige Fakultet.

I 2003 var der indskrevet 5875 studerende på de naturvidenskabelige fag, foruden gæstestuderende fra udlandet og andre uddannelsesinstitutioner i Danmark.

1. januar 2012 fusionerede fakultetet med 2/3 af Det Biovidenskabelige Fakultet for Fødevarer, Veterinærmedicin og Naturressourcer og blev til Det Natur- og Biovidenskabelige Fakultet.

Institutter 
1. januar 2004 blev Botanisk Institut og Zoologisk Institut sammenlagt som Biologisk Institut, mens Botanisk Museum og Centralbibliotek, Botanisk Have, Geologisk Museum og Zoologisk Museum blev til Statens Naturhistoriske Museum.

1. januar 2005 blev August Krogh Instituttet og Molekylærbiologisk Institut sammenlagt til Institut for Molekylær Biologi og Fysiologi.

1. januar 2007 blev Institut for Naturfagenes Didaktik oprettet på basis af det tidligere Center for Naturfagenes Didaktik.

Institutter og museer:
 Arktisk Station, Qeqertarsuaq Vestgrønland
 Biologisk Institut
 Datalogisk Institut (DIKU)
 Geologisk Institut
 Geografisk Institut
 Kemisk Institut
 Institut for Idræt
 Institut for Matematiske fag
 Institut for Molekylær Biologi og Fysiologi
 Institut for Naturfagenes Didaktik
 Niels Bohr Institutet
 Statens Naturhistoriske Museum

Centre 
 Bioinformatik-centret
 Center for Naturfilosofi og Videnskabsstudier
 Center for Planetforskning
 Center for Social Evolution og Symbiosis
 COGCI - Copenhagen Global Change Initiative
 Danish Archaea Center (DAC)
 Dansk Center for Grid Computing (DCGC)
 Nano-Science Centret

Berømte personer tilknyttet Det Naturvidenskabelige Falkultet 
 August Krogh
 Ben Roy Mottelson
 Johannes Hjelmslev
 Niels Bohr
 Aage Bohr
 Holger Bech Nielsen

Eksterne henvisninger 
 Det Natur- og Biovidenskabelige Fakultets hjemmeside 
 Københavns Universitets hjemmeside 

Fakulteter ved Københavns Universitet
CHR

CHR er Fødevareministeriets Centrale Husdyrbrugsregister, hvor alle ejendomme, der har husdyr, skal være registreret. Registreret blev etableret i 1993, som en del af GLR/CHR. GLR er Fødevareministeriets Generelle Landbrugsregister.

Eksterne henvisninger 
 Fødevarestyrelsens online CHR-register

 

Husdyr
Saybia

Saybia er en dansk rockgruppe, som blev dannet i Nyborg i 1993. På daværende tidspunkt bestod bandet af fire medlemmer, men et af medlemmerne besluttede at forlade gruppen, hvilket lod Søren Huss, Jeppe Langebek Knudsen og Palle Sørensen tilbage. Sidenhen kom henholdsvis keyboardspiller og nok en guitarist til og dannede det band som vi kender i dag. Saybia debuterede med deres selvbetitlede EP i 2001, som solgte 12.000 eksemplarer. De brød for alvor i igennem i 2002 med debutalbummet The Second You Sleep, og blev det første danske band til at gå direkte ind som #1 på hitlisten med et debutalbum. Især titelnummeret blev et stort hit, og albummet solgte 100.000 eksemplarer på blot et halvt år, og blev det bedst sælgende album i 2002. Saybia modtog prisen for Årets danske album og Årets danske gruppe ved Danish Music Awards 2003, ligesom forsanger Søren Huss blev Årets danske sanger. I 2004 udkom These Are the Days, der rundede 40.000 solgte eksemplarer. Saybia's tredje album, Eyes on the Highway, blev udgivet i 2007. Mens albummet blev en mindre succes i forhold til de to tidligere album – med 15.000 solgte eksemplarer i Danmark – lå det i top 20 på hitlisterne i Holland, Norge og Schweiz. 

I september 2008 annoncerede bandet at de ville holde pause på ubestemt tid efter den forestående efterårsturné.

 

Saybia spilledede deres første comeback-koncerter i juli og august 2010 i Holland. I december 2014 offentliggjorde Saybia at deres fjerde studiealbum udkommer i foråret 2015. Under indspilningerne til albummet valgte guitarist Sebastian Sandstrøm at forlade bandet, og blev erstattet af Kasper Rasmussen.

Saybia er også populære uden for Danmark, især i lande som Holland og Schweiz, og har således også turneret store dele af Europa samt USA og Japan. I 2002 var Saybia opvarmning for den norske popgruppe a-ha under deres turné i Tyskland.

Navnet Saybia er efter sigende en sammensætning af de to engelske ord "say" og "phobia", eller rettere en anglisering af "fobien for at tale". Den oprindelige forklaring fra bandets side var dog, at navnet var inspireret af et logo på et bækken fra firmaet Sabian.

Medlemmer 
 Søren Huss – vokal og akustisk guitar
 Jeppe Langebek Knudsen – bas
 Palle Sørensen – trommer
 Kasper Rasmussen – guitar (2014–nu)
 Jess Jensen – keyboard

Tidligere medlem
 Sebastian Sandstrøm – guitar (1993–2014)

Diskografi

Album

EP'er 
 Saybia (1996)
 Dawn Of A New Life (1998)
 Chapter 3 (2000)
 Fool's Corner (2001)
 Saybia (2001)
 Live EP (2003)

Singler 
 "The Day After Tomorrow" (2002)
 "Fool's Corner" (2002)
 "In Spite Of" (2002)
 "7 Demons" (2002)
 "The Second You Sleep" (2002)
 "Brilliant Sky" (2004)
 "I Surrender" (2004)
 "Bend the Rules" (2004)
 "Guardian Angel" (2005)
 "Angel" (2007) 
 "On Her Behalf" (2008)
 "Hollow Is Your Promise" (2015)

Kilder

Eksterne henvisninger 
 Officiel hjemmeside

 
Har spillet på Roskilde Festival
Mario

Mario er en spilfigur skabt af spildesigneren Shigeru Miyamoto. Han er Nintendos frontfigur og har været med i over 200 videospil. Mario optrådte oprindeligt i Platformspil, startende med Donkey Kong i 1981, men har siden da bredt sig til flere forskellige genre.

Mario fremtræder som en lav, buttet italiensk blikkenslager i rød trøje og blå overalls og med en rød kasket der bærer hans forbogstav M. Han stopper gentagende gange den skildpadde lignende skurk Bowser i sine planer om at kidnappe Prinsesse Peach og overtage det fiktive kongerige Mushroom Kingdom. Mario har også andre fjender og rivaler, som Donkey Kong og Wario. Siden 1995 har Charles Martinet lagt stemme til Mario. Hans fulde navn er Mario Mario.

Til serien hører en række sidefigurer, bl.a. Shy Guy og Pokey fra Super Mario Bros. 2. De bærer masker, fordi de er meget generte.

Mario spil har til sammen solgt mere end 210 millioner enheder verden over, hvilket gør Mario serien til den bedst sælgende videospilserie nogensinde.

Liste over spil med Mario

1981 
 Donkey Kong Spil (Arkade) – Hvor Mario var kendt som Jumpman

1982 
 Donkey Kong (Atari 2600, ColecoVision) – Gengivelse af Arkade spillet
 Donkey Kong (Game & Watch) (Game & Watch, Intellivision) – Gengivelse til Nintendos Game & Watch maskine.
 Donkey Kong Jr. (Game & Watch, Arcade) – Mario holder Donkey Kong fanget, og nu skal Donkey Kong jr redde sin far.
 Donkey Kong Jr. (Atari 2600)

1983 
 Donkey Kong (Atari 8-bit/Apple II/Commodore 64/MS-DOS )
 Donkey Kong (Famicom) – Første udgave til Nintendos egen maskine
 Donkey Kong Jr. (ColecoVision/Atari 2600)
 Donkey Kong Jr. (INTV/VIC-20)
 Donkey Kong Jr. (Famicom)
 Mario Bros. (Arcade/Game & Watch) – Mario og Luigi skal tømme en kloak for Koopaer
 Mario Bros. (Atari 2600)
 Mario Bros. (Famicom)
 Mario's Bombs Away (Game & Watch)
 Mario's Cement Factory (Game & Watch)

1984 
 Donkey Kong Hockey (Game & Watch)
 Golf (Famicom) – Mario spiller golf
 Pinball (Famicom/NES) – Et normalt Pinball spil, hvor Mario er på en Bonus Bane.
 Punch Ball Mario Bros. (NEC PC-8801) – Ny udgave af Mario Bros., hvor der var bolde man kunne sparke på Koopaerne
 Mario Bros. Special (NEC PC-8801) – Udgave af Mario Bros. – Med flere baner
 Punch-Out!! (Arcade) – Et bokse spil, hvor Mario er dommeren
 Tennis (Famicom) – Et tennis hvor Mario er dommeren

1985 
 Super Mario Bros. (Famicom) – Mario's store gennembrud. Mario skal i gennem 8 verdener, og redde Prinsesse Peach
 Super Mario Bros. (NES) – Første amerikanske Nintendo spil, til den amerikanske Famicom, kaldet Nintendo Entertainment System
 Wrecking Crew (Famicom) – Mario skal nedlægge bygninger.
 Wrecking Crew (NES)
 Tennis (NES/PC-8801)

1986 
 All Night Nippon Super Mario Bros. (Famicom Disk System) – En specialudgave af Super Mario Bros., i anledning af et japansk rockband holdt koncert. Goombaerne og Piranha Planterne er blevet udskiftet med medlemmer af rockbandet.

1988 
 Super Mario Bros. 2 (NES)
 Super Mario Bros. 3 (NES)

Referencer 

Figurer fra Super Mario
Nintendo
Europa (film)

Europa er en dansk film fra 1991 instrueret af Lars von Trier.
Filmens manuskript er skrevet af Lars von Trier og Niels Vørsel.

I filmen følger vi den amerikanske Leopold Kessler, der i månederne efter 2. verdenskrigs afslutning rejser til Tyskland for at arbejde som togkonduktør. Inden længe er han midt i et større komplot, hvor den nazistiske terrorgruppe Werwolf spiller en fatal rolle for Leopold.

Filmen er den sidste af de tre film i Lars von Triers Europa-trilogi. Ligesom de øvrige film i trilogien, Epidemic og især Forbrydelsens element, er Europa en visuelt udfordrende film, der benytter sig af mærkværdige skift mellem sort-hvid og farve, samt skiftende for- og baggrunde.

Medvirkende 
 Jean-Marc Barr
 Barbara Sukowa
 Udo Kier
 Ernst-Hugo Järegård
 Eddie Constantine
 Erik Mørk
 Max von Sydow
 Baard Owe

Eksterne henvisninger 
 

Dramafilm fra Danmark
Danske film fra 1990
Bodilprisen for bedste danske film
Robertprisen for årets danske spillefilm
Film instrueret af Lars von Trier
Robertprisen for årets musik
Film fra Danmark (administrationskategori)
Engelsksprogede film
Tysksprogede film
Albireo

Albireo (β Cyg / β Cygni / Beta Cygni) er den tredjeklareste stjerne i stjernebilledet Svanen. Selv om den har betegnelsen "beta", er den faktisk svagere end Gamma Cygni.

Cygnus betyder "Svanen", og Albireo findes i svanens hoved, og den kaldes af og til for "næbstjernen". Desuden danner den "nordkorset" sammen med Deneb, Delta Cygni og Eta Cygni.

Stjernens navn er opstået ved misforståelser og fejlagtige oversættelser. Dens navn var først al-Minhar ad-Dadjadjah = "hønens næb" i arabiske tekster. Latinske lærde misforstod det og troede, at navnet kom af en slags urt, så de oversatte det til ab ireo ("fra ireus"). Senere mente man, at det var en fejlskrivning fra arabisk og omskrev det til al-bireo.

Albireo er 385 lysår fra Jorden. Uden hjælpemidler ser Albireo ud til at være en enkelt stjerne, men når man ser på den gennem en kikkert opløses den til en dobbeltstjerne med en gul (tilsyneladende størrelse 3,1) og en blå (tilsyneladende størrelse 5,1) komponent. Deres afstand er 34 buesekunder, og de danner én af de mest kontrastrige dobbeltstjerner på grund af deres forskellige farver.

De blev kun betragtet som en optisk fordobling, som ikke kredsede omkring et fælles centrum, sådan som et ægte dobbeltstjernesystem gør. Men trods den store afstand mellem dem er de bevisligt en ægte dobbeltstjerne, hvor den lyse og gule stjerne, Beta Cygni A, selv er en dobbeltstjerne med et meget tæt kredsløb.

Eksterne henvisninger 

Dobbeltstjerner
Danmarks Apotekerforening

Danmarks Apotekerforening (i forkortet form: DA) blev stiftet i 1844 og er en sammenslutning af alle Danmarks apotekere. Foreningen fungerer som brancheforening og arbejdsgiverforening for apotekerne i Danmark. Det overordnede ansvar for foreningens aktiviteter og politiske virksomhed varetages af bestyrelsen, der består af syv apotekere.

Foreningen har pr. 1. oktober 2014 221 medlemmer. Medlemmerne er indplaceret i otte lokale kredsforeninger, som er lokale afdelinger af Apotekerforeningen.'

Danmarks Apotekerforening udgiver fagbladet Farmaci, som udkommer 10 gange om året.

Sekretariat 

Foreningens sekretariat blev oprettet i 1926 og består pr. 1. oktober 2014 af cirka 60 ansatte – deriblandt farmaceuter, farmakonomer, jurister samt kontorpersonale og teknisk personale.

Sekretariatet servicerer apotekerne og varetager deres interesser, blandt andet som forhandlings-partner i forhold til Sundhedsministeriet og de to personaleorganisationer på apoteksområdet, Pharmadanmark og Farmakonomforeningen.

Sekretariatet flyttede i 1986 ind i Dehns Palæ på Bredgade 54 i København K.

Litteratur 
 Danmarks Apotekerforening, 1844, den 4. September 1919: nogle Data af Foreningens Virksomhed, København 1919.

Se også 
 Lægemiddelindustriforeningen (Lif)

Eksterne kilder, links og henvisninger 

 Danmarks Apotekerforenings hjemmeside

Apotekerforening
Apotekerforening
Apoteksvæsen
Farmakologi
Etableret i 1844
Frederiksstaden